KOMISJONI ARVAMUS nõukogu otsuse eelnõu kohta, mis käsitleb majandus- ja rahanduskomitee põhikirja muutmist /* COM/2012/0177 final */





KOMISJONI ARVAMUS nõukogu otsuse eelnõu kohta, mis käsitleb majandus- ja rahanduskomitee põhikirja muutmist Vastavalt Euroopa Liidu toimimise lepingu artiklile 242 määrab nõukogu pärast komisjonilt arvamuse saamist kindlaks komiteede tööd reguleerivad eeskirjad. Nõukogu taotles 1. märtsi 2012. aasta kirjas komisjonilt arvamust praegu nõukogu 18. juuni 2003. aasta otsuses (2003/476/EÜ) sätestatud majandus- ja rahanduskomitee põhikirja muutmise kohta. Kavandatud muutmise eesmärk on võtta arvesse eurot rahaühikuna kasutavate liikmesriikide riigipeade ja valitsusjuhtide poolt 26. oktoobril 2011 tehtud mõnda otsust seoses euroala juhtimisega. Riigipead ja valitsusjuhid märkisid eelkõige järgmist: – eurorühma töörühma (st eurorühma käsitleva protokolli nr 14 artiklis 1 osutatud ettevalmistav organ, mis koosneb eurot rahaühikuna kasutavate liikmesriikide rahandusministrite ja komisjoni esindajatest) juhib täiskohaga töötav eesistuja; – eurorühma töörühma ning majandus- ja rahanduskomitee eesistujad valitaks põhimõtteliselt samal ajal; – olemasolevaid haldusstruktuure (st nõukogu peasekretariaat ning majandus- ja rahanduskomitee sekretariaat) tugevdatakse ja need teevad kooskõlastatult koostööd, et pakkuda euroala tippkohtumise eesistujale ning majandus- ja rahanduskomitee / eurorühma töörühma eesistujale piisavat tuge. Praegu on majandus- ja rahanduskomitee põhikirjas sätestatud, et majandus- ja rahanduskomitee eesistuja tuleks valida majandus- ja rahanduskomitee liikmete hulgast, kes esindavad liikmesriigi valitsusasutust. Kuna täiskohaga töötav eesistuja ei oleks enam liikmesriigi valitsusasutuse ametnik ja ta töötaks ELi institutsioonides, ei võimalda kõnealune säte valida majandus- ja rahanduskomitee eesistujaks eurorühma töörühma alalist eesistujat. Sellise võimaluse lubamiseks tehakse ettepanek muuta majandus- ja rahanduskomitee põhikirja. Eelkõige nähakse ette järgmised muudatused: – muudetakse artikleid 1 ja 2, et võtta arvesse Euroopa Liidu toimimise lepingu jõustumist; – muudetakse artiklit 4, täpsustamaks et komitee tuleb kokku eesistuja juhtimisel; – muudetakse artiklit 6 ning lubatakse eurorühma töörühma eesistujal kandideerida majandus- ja rahanduskomitee eesistujaks; – muudetakse artiklit 7 ning eurorühma töörühma eesistujal lubatakse kandideerida majandus- ja rahanduskomitee ase-eesistujaks, välja arvatud juhul, kui ta juba on valitud majandus- ja rahanduskomitee eesistujaks; – artiklis 7 on sätestatud ka see, et eurorühma töörühma eesistuja, kui ta ei ole juba majandus- ja rahanduskomitee eesistuja, osaleb majandus- ja rahanduskomitee koosolekutel, kui komitee ei otsusta teisiti. Komisjon leiab, et kavandatud muudatused on asjakohased. Muudatustega rakendatakse nõuetekohaselt eespool osutatud riigipeade ja valitsusjuhtide otsuseid. Ühine eesistuja aitaks kaasa majandus- ja rahanduskomitee ning eurorühma töörühma vahelisele tulemuslikule koostööle, silmas pidades tihedaid suhteid nende kahe komitee vahel. Lisaks oleks alaline ametikoht kasulik ka majandus- ja rahanduskomiteele endale, sest sellega vabastataks tema eesistuja oma kohustustest liikmesriigi valitsusasutuses. Kokkuvõttes tugevneks muudatuste tulemusena majandusjuhtimise raamistik Euroopa Liidus. Muudatused ei mõjuta komisjoni rolli komitees. Tuleb märkida, et kavandatud muudatused ei piira nõukogu 21. detsembri 1998. aasta otsuse (majandus- ja rahanduskomitee koosseisu käsitlevate üksikasjalike sätete kohta (98/743/EÜ)) kohaldamist. Komisjon leiab samal ajal, et oleks kasulik, kui nõukogu kasutaks võimalust teha kaks tehnilist parandust muudetud põhikirja eelnõusse: – artiklis 1 osutada Euroopa Liidu toimimise lepingule (Euroopa Ühenduse asutamislepingu asemel) „Majandus- ja rahanduskomitee (edaspidi „komitee”) täidab Euroopa Liidu toimimise lepingu artikli 134 lõigetes 2 ja 4 nimetatud ülesandeid”; – artiklis 3 osutada „liidule” (mitte „ühendusele”) „Komitee liikmed ja asendusliikmed juhinduvad oma ülesannete täitmisel liidu üldistest huvidest”. Kokkuvõttes esitab komisjon majandus- ja rahanduskomitee põhikirja muutmise otsuse eelnõu kohta pooldava arvamuse.